তখন টাকা রোজগারের চিন্তা মাথাতেই ছিল না সেন্টুর। শুধু চেয়েছিলাম এমন একটি পেশাকে আঁকড়ে ধরে বাঁচবেন যা ফুটবলার না হতে পারার দুঃখকে ভুলিয়ে দেবে। সেইসময় আজকাল পত্রিকা থেকে একটি গোষ্ঠী বেরিয়ে “সোনার বাংলা” পত্রিকা চালু করে। ওই অফিসে যোগাযোগ করেন সেন্টু। চুক্তি হয় প্রতি কার্টুন ২০০ টাকা। তিনি রাজি হয়ে ‌যান। এখানেই প্রথমবার রাজনৈতিক কার্টুন করার সুযোগ পান। সেইসময় আজকালের কার্টুনিস্ট ছিলেন কুট্টি। সেখানে সাত মাস কাজের অভিজ্ঞতা কেরিয়ারের পথ প্রশস্ত করেছিল ওই উঠতি কার্টুনিস্টের। প্রতিদিন পেজ ওয়ানে আসার সুবাদে সাংবাদিক মহলে পরিচিতি বাড়তে শুরু করে তাঁর।